《续李舒园元沪读郁离子诗十二首 其十二》
清代·张晋

唐蒙与薜荔，俱生松朴间。相与谋所丽，唐蒙论何偏。

谓朴不材木，惟松堪周旋。茯苓产其下，雨师食而仙。

其膏化琥珀，贵重齐琅玕。老干耸霄汉，疏叶响管弦。

薜荔咥咥笑，掉头不谓然。山以金被凿，石以玉受镌。

有美不自蔽，安得终天年。彼且困斤斧，何况能我全。

朝来果见伐，唐蒙亦死焉。顾视荔与朴，柯叶仍纠缠。

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。